Keywords

Summary



Keywords

1. Verseny – Összefonódások – 139/2004 rendelet – Ellenőrzési eljárás – A rendelet 21. cikke (4) bekezdésének harmadik albekezdésében szereplő közérdekek – A nemzeti intézkedések által védelemben részesített közérdeket elismerő határozat meghozatalára vonatkozó bizottsági hatáskör – Korlátok

(139/2004 tanácsi rendelet, 8. cikk és 21. cikk, (4) bekezdés)

2. Megsemmisítés iránti kereset – Keresettel megtámadható aktusok – Fogalom – Kötelező joghatásokat kiváltó aktusok – A tervezett összefonódásról való lemondást követően a vállalkozások közötti összefonódások ellenőrzéséről szóló 139/2004 rendelet 21. cikkének (4) bekezdése alapján kezdeményezett eljárás megszüntetéséről szóló bizottsági határozat – Kötelezettségszegés megállapítása iránti eljárás jellegét öltő eljárás – Kizártság

(EK 86. cikk, (3) bekezdés, EK 226. cikk és EK 230. cikk; 139/2004 tanácsi rendelet 21. cikk, (4) bekezdés)

Summary

1. Amennyiben valamely tagállam a vállalkozások közötti összefonódások ellenőrzéséről szóló 139/2004 rendeletben figyelembe vetteken kívüli más olyan közérdekről tájékoztatja, amelynek a védelmét biztosítani kívánja, a Bizottság megindítja az e rendelet 21. cikke (4) bekezdésének harmadik albekezdésében foglalt ellenőrzési eljárást. Köteles értékelni, hogy e közérdek összeegyeztethető‑e a közösségi jog általános elveivel és egyéb rendelkezéseivel, mielőtt a fent említett tájékoztatást követő 25 munkanapon belül az érintett tagállamot tájékoztatja határozatáról, amennyire lehetséges elkerülve azt, hogy a határozatát csak azt követően hozza meg, hogy a nemzeti intézkedések véglegesen meggátolták a tervezett összefonódást. Ebben az esetben a Bizottság köteles a 139/2004 rendelet 8. cikke alapján meghozott határozata hatékonyságának biztosítása érdekében az érintett tagállammal szemben olyan határozatot hozni, amely vagy elismeri a szóban forgó érdek összeegyeztethetőségét a közösségi jog általános elveivel és egyéb rendelkezéseivel, vagy pedig az ezen elvekkel és rendelkezésekkel való összeegyeztethetetlensége miatt nem ismeri el ezt az érdeket.

Mivel a 139/2004 rendelet 21. cikkének (4) bekezdése szerinti eljárás a tényleges összefonódások ellenőrzésére vonatkozik, a Bizottság azon hatásköre, hogy határozatot hozzon, mindazonáltal az összefonódási megállapodás megkötésétől függ. E tekintetben ugyanúgy, ahogy a Bizottság a 139/2004 rendelet alapján nem rendelkezik határozathozatali hatáskörrel az összefonódási megállapodás megkötését megelőzően, hatásköre haladéktalanul meg is szűnik, amikor ezt a megállapodást megszüntetik, még akkor is, ha az érintett vállalkozások a megállapodás „más formában” való megkötése céljából továbbra is tárgyalásokat folytatnak.

Következésképpen a tervezett összefonódásról való lemondás esetén a Bizottság már nem rendelkezik hatáskörrel a 139/2004 rendelet 21. cikkének (4) bekezdése alapján indított eljárásnak a nemzeti intézkedésekkel védelemben részesített közérdek elismerésére vonatkozó határozat útján történő befejezésére.

(vö. 112., 115–117. pont)

2. Az a levél, amelyben a Bizottság tájékoztatja valamely tagállamot azon döntéséről, hogy nem folytatja a vállalkozások közötti összefonódások ellenőrzéséről szóló 139/2004 rendelet 21. cikkének (4) bekezdése alapján kezdeményezett eljárást, nem vált ki olyan jellegű kötelező joghatásokat, amelyek képesek a tervezett és a későbbiekben meghiúsult összefonódásban részt vevő felperes vállalkozás érdekeit érinteni, annak jogi helyzetét jelentős mértékben módosítva. Ez a határozat ezért nem minősülhet megtámadható aktusnak.

A 139/2004 rendelet 21. cikkének (4) bekezdése alapján indított eljárásnak a szóban forgó tervezett összefonódásról való lemondás utáni lefolytatásával ugyanis a Bizottság már nem a szóban forgó nemzeti intézkedések által védelemben részesített közérdek elismerésére vonatkozó határozatot szándékozik hozni, hanem inkább azt megállapító határozatot, hogy a szóban forgó tagállam megsértette a fent említett rendelet 21. cikkét.

Ezáltal a Bizottság kilép a rendeletnek az említett 21. cikke (4) bekezdése alapján indított eljárás keretei közül, azt az EK 226. cikkben vagy az EK 86. cikk (3) bekezdésében foglalt kötelezettségszegés megállapítása iránti eljárásként folytatva. Márpedig a Bizottság e tekintetben mérlegelési jogkörrel rendelkezik az említett EK 226. cikk és az EK 86. cikk (3) bekezdése szerinti kötelezettségszegési eljárások megindítására.

(vö. 120., 124. és 125. pont)